|  |
| --- |
|  |

NTNUs system for kvalitetssikring av utdanning

Retningslinjer for implementering og praktisk gjennomføring for medisinstudiet ved Det medisinske fakultet

## Innledning

NTNUs system for kvalitetssikring av utdanning beskriver roller, ansvar, oppgaver og oppfølgingsprosesser. Målet med kvalitetssikringen er å bidra til at studentene oppnår læringsutbyttet som er definert for de ulike emnene og programmene.

En anvendelse av dette systemet i kvalitetssikringen av et studium, forutsetter at studiet har lik organisering og rolleforståelse som beskrevet i systemet. Medisinstudiet har noen andre roller og er organisert på en litt annen måte enn de fleste andre studier på NTNU. Der NTNUs sentrale system beskriver roller for faglærer, emneansvarlig, vertsinstitutt osv., har medisinstudiet undervisningsenheter og semesterkoordinatorer, og studiet er instituttovergripende. Dette betyr ikke at systemet ikke kan benyttes, men at det kreves noen nye begreper og noen modifikasjoner i ansvarslinjene før det benyttes. Dette dokumentet er ment som en veileder til hjelp for å kunne ta i bruk NTNUs kvalitetssikringssystem på medisinstudiet på DMF.

## Mål for kvalitetssikring av utdanningen

**Kvalitetssikring av emner**: Målet er å sikre at emnets læringsmål er oppdaterte og relevante og at læringsaktivitetene i emnet bidrar til at studentene oppnår læringsutbyttet og at det er sammenheng mellom læringsaktivitetene og vurderingsformene.

**Kvalitetssikring av studieprogram:** Målet er å sikre at studieprogrammets læringsmål er oppdaterte og relevante og at emnene som inngår i studieprogrammet bidrar til at studentene oppnår læringsutbyttet. Kvalitetssikring av studieprogrammet skal sikre at fagmodulene er koordinerte både horisontalt og vertikalt.

## Roller og ansvar

Følgende roller har ansvar i kvalitetssikringen av medisinstudiet på NTNU:

**Studentene/referansegruppene:** Ei referansegruppe skal, gjennom å møtes jevnlig i løpet av semesteret, følge med på at planlagt læringsaktivitet blir gjennomført og være et forum for dialog mellom emneansvarlig/ semesterkoordinator og studentene. Gruppa er også sentral bidragsyter i den endelige evalueringen av emnet.

**Undervisningsenhetene:** Undervisningsenhetene skal etter endt studieår møtes for en gjennomgang av undervisningen som er gitt. Her skal en vurdere om denne er i samsvar med læringsmålene for faget og om dette er gjort gjennom hensiktsmessige læringsaktiviteter. Dette skal gjøres for samtlige semestre der enheten tilbyr undervisning. Undervisningsenheten skal også vurdere om undervisningen som gis samsvarer med studieprogrammets grunntanke om spirallæring. Evalueringen skal formuleres i en rapport med forslag til endringer, ansvar og frister, og sendes aktuelle semesterkoordinatorer og egen instituttleder. Rapporten med de foreslåtte tiltakene blir en del av utgangspunktet for neste år evaluering.

**Semesterkoordinatorene:** Semesterkoordinator er ansvarlig for en timeplan med læringsaktiviteter som støtter opp under og setter studentene i stand til å tilegne seg de læringsmålene semesteret har. Videre er semesterkoordinator ansvarlig for at emnet evalueres etter de gjeldende retningslinjene og at innholdet i evalueringsrapporten blir tatt til følge der det blir bestemt.

**Studieprogramrådet:** Programrådet for medisin er ansvarlig for at studiets innhold og oppbygning som helhet er i tråd med læringsmålene og med målet om den forventede kompetansen en uteksaminert student skal ha. Til dette arbeidet nyttes blant annet emneevalueringene.

**Instituttlederne:** Instituttleder har personalansvar for semesterkoordinator. I denne sammenhengen betyr det at instituttleder er ansvarlig for at gjeldende semesterkoordinator evaluerer undervisningen etter retningslinjene for dette. Instituttleder har også personalansvar for sine undervisningsenheter. Det innebærer et ansvar for at disse evaluerer sitt fags undervisning og rapporterer om dette til semesterkoordinator.

**Dekanus:** Dekanus er i kraft av stillingen øverste ansvarlige for all undervisning ved DMF.

## Emneevaluering

Et emne er den minste undervisningsenhet som avsluttes med en type studentvurdering/ eksamen. Dersom en ser bort fra emnene ex.phil., perspektivemne og Eksperter i Team, består medisinstudiet av åtte emner. Disse er IA/B (1. studieår), IC/D (2. studieår), IIA/B (3. studieår), IIC/D (4. studieår), IIIA (hovedoppgave, 5. studieår), IIIB (forberedende undervisning og utplassering, 5. studieår), IIIC (høstsemester 6. studieår) og IIID (avsluttende semester). Det betyr at det er åtte emner som skal evalueres etter hvert studieår, evt. etter emnets avslutning. Her følger en oversikt over emnene og semesterkoordinators institutt:

|  |  |  |  |
| --- | --- | --- | --- |
| **Emne** | **Semesterkoordinator(er)** | **Studiekonsulent** | **Ansvarlig institutt (sluttevaluering)** |
| IA/B | ISM og ISB | ISB | ISB |
| IC/D | LBK og IKM | IKM | IKM |
| IIA/B | INM og IKM | INM | INM |
| IIC/D | INM og LBK | LBK | LBK |
| IIIA | ISM | Fakultetet | ISM |
| IIIB | ISB | Fakultetet | ISB |
| IIIC | ISM | ISM | ISM |
| IIID | IKM | IKM | IKM |

### Hvordan evaluere

#### Referansegruppe

Det er et krav om at alle semestrene på medisinstudiet skal ha nedsatt ei referansegruppe. Den skal bestå av minimum tre studenter samt semesterkoordinator og studiekonsulent. Gruppas hovedformål er å sikre kommunikasjon mellom studentene og undervisningsledelsen gjennom semesteret. Det er semesterkoordinatorenes ansvar å nedsette referansegrupper. Gruppa møtes minimum tre ganger i løpet av semesteret og det som kommer frem i disse møtene skal være med på å justere undervisningen fortløpende, samt danne noe av grunnlaget for sluttevalueringen. I ny rutine for emneevaluering ved DMF, skal studentene i referansegruppa skrive en evalueringsrapport etter endt eksamen. Den går til semesterkoordinator som grunnlag for sluttevalueringen for emnet.

En nærmere beskrivelse av hvordan arbeidet i referansegruppene skal gjennomføres, finnes i NTNUs system for kvalitetssikring av utdanning.

#### Sluttevaluering

Etter hver gjennomføring av emnet skal semesterkoordinator gjennomføre en emneevaluering. Denne skrives etter endt sensur. Rapporten erstatter semesterkoordinatorenes rapportering til kvalitetsmeldinga fra fakultetet og erstatter også det som tidligere ble kalt semesterrapporten. I de fire første årene av medisinstudiet skal evalueringen skje ved studieårets utløp, i resten av studiet skjer evalueringen etter hvert semester i henhold til emneinndelingen for medisinstudiet som beskrevet over. Der to semesterkoordinatorer deler et emne (stadium I og II) skal de samarbeide om en sluttrapport fra emnet. I praksis innebærer dette at begge fyller ut skjemaet for "sitt" semester, og samarbeider om en sammenskriving til slutt. Semesterkoordinatoren som tilhører det koordinerende instituttet har ansvar for å ta initiativ til dette samarbeidet.

Alle emneevalueringer skal inneholde studentenes evaluering. Normalt vil dette være referansegruppenes rapport som skal vedlegges i sin helhet. Ved minimum hver tredje gjennomføring av emnet skal alle emnets studenter spørres for å sikre et representativt informasjonsgrunnlag. Sluttevalueringen skal også baseres på tilbakemelding fra de sentrale undervisningsenhetene som har bidratt til emnet, samt inneholde semesterkoordinators samlede vurdering på bakgrunn av alle innspill og relevant statistikk.

Nærmere beskrivelse av krav til innhold i emneevaluering finnes i NTNUs system for kvalitetssikring av utdanning.

#### Rapporten

Sluttevalueringen skal følge standardisert skjema for dette ved DMF. Den skal inneholde en helhetlig evaluering av semesteret/ året og skal tydelig klargjøre hvilke endringer (tiltak) man ønsker å gjøre, hvem som har ansvaret for dette og en plan for hvordan det kan gjennomføres. Rapporten skal videre diskutere og belyse undervisningen som er gitt med tanke på samsvaret mellom læringsmål, læringsaktiviteter og eksamen. Læringsmålene skal støttes av gode læringsaktiviteter og eksamen skal gjenspeile læringsmålene på en relevant måte.

Evalueringsskjemaet for emne- og semesterevaluering ved DMF er å finne i NTNUs dokumenthåndteringssystem: <https://irom.ivt.ntnu.no/ivt/adm/kvalitetssikring-utdanning/_layouts/15/start.aspx#/default.aspx>

#### Ansvar og oppfølging

Det er semesterkoordinator som skal skrive sluttevalueringen for emnet. Det er vedkommendes instituttleder som er ansvarlig for at dette blir gjort. Instituttleder er ansvarlig for at rapporten distribueres til programrådet for medisinstudiet, samtlige berørte instituttledere og undervisningsenheter.

For at emneevalueringene skal få den tilsiktede funksjonen i å kvalitetssikre medisinstudiet, er det nødvendig at de foreslåtte handlingsplanene blir gjennomgått og fulgt opp. Semesterkoordinatorene kan gjøre mindre endringer innenfor sitt mandat. Instituttlederne har ansvar for å følge opp kvalitetsarbeidet mot undervisningsenhetene med prioriteringer og nødvendige ressurser, eventuelt å begrunne hvorfor foreslåtte tiltak ikke kan gjennomføres. Instituttenes kvalitetsarbeid og prioriteringer rapporteres årlig til fakultetet i kvalitetsmeldinga.

Emnerapportene må være tilgjengelige slik at de kan danne grunnlag for neste emneevaluering. Alle studentene på inneværende kull, samt referansegruppene på de tre neste kullene skal også ha tilgang til rapporten. Emnerapportene arkiveres i NTNUs dokumenthåndteringssystem: <https://irom.ivt.ntnu.no/ivt/adm/kvalitetssikring-utdanning/_layouts/15/start.aspx#/default.aspx>

## Programevaluering

Studieprogramrådet og dets leder er ansvarlig for evaluering av den helhetlige kvaliteten på medisinstudiet. Programrådet utarbeider en årlig rapport til dekan basert på emnerapportene, tidligere programevalueringer og relevant statistikk. Rapporten skal inneholde forslag til handlingsplan. Rapportene sendes i kopi til alle instituttlederne.

Hvert femte år skal det gjennomføres en periodisk studieprogramevaluering av medisinstudiet med innspill fra eksterne aktører. Dekan er ansvarlig for at dette blir gjennomført.

Mer informasjon om studieprogramevaluering finnes i NTNUs system for kvalitetssikring av utdanning.